Raportul Ministrului Tudorel Toader despre activitatea DNA, în baza căruia a cerut revocarea Laurei Codruța Kovesi, ridică semne de întrebare. Dincolo de analiza pe conținutul acestora, au fost depistate și nereguli tehnice. Deputatul USR, Bogdan Rodeanu, îi adresează ministrului trei întrebări după ce a identificat când, unde și cine a făcut documentele publicate.

Astfel:

1. Dacă materialul trebuia dat publicităţii de aseară, înseamnă că totul a fost pregătit încă de ieri, joi, 22 februarie, înainte de ora 18. Mai exact, totul era pregătit încă de săptămâna trecută, conform declaraţiilor dlui Toader.

2. Însă de ce pdf-ul cu raportul ministrului are şi data de astăzi, vineri, 23.02.2018 ora 2.04.13 PM, înainte de repornirea site-ului şi publicare dar DUPĂ ziua de ieri, când trebuia publicat?

3. Mai mult, de ce Anexa 6 (din 11), care conţine Rezoluţia Direcţiei de Inspecţie Judiciară pentru procurori, cu număr lucrare datat 9 ianuarie 2018, are data de realizare a pdf-ului ASTĂZI, vineri, 23.02.2018, ora 11.41.32? Adică aseară nu era pregătit pentru publicare?

Are sau nu are ministrul Toader, în secretariat, multifuncţionala RICOH Aficio MPC4502A, pe care au fost realizate cele două PDF-uri?

Dacă nu este în secretariatul dlui ministru, unde se afla aceasta multifuncţională?

Toate celelalte anexe sunt datate 21.02.2018, 10.03.2017, 3.11.2017 ( Senia?! ) 19.12.2017, 12.01.2018, 14.06.2011 ( ironia sorţii, autor dl Cristian Dănileţ ), 28.02.2017, 16.02.2018.

În rest, rămâne cum am stabilit: PSD și ALDE funcţionează în logica bolşevică a formelor fără fond.

Înlocuirea şefului DNA e un scenariu negru însă nu este tot răul pe care pot să îl facă. Înlocuirea cu o persoană obedienta politic este necesară PSD și ALDE însă nu le va fi de ajuns.

Problema PSD și ALDE nu este doar să scape de dosarele lor, nu este doar să nu li se mai deschidă și alte dosare, pentru ilegalităţile comise, ci şi să folosească DNA, ca instrument de lucru al propagandei, împotriva oricui îi încurcă.

Cel mai probabil, consecutiv acestei mutări, vor înlocui încă 2, 3, 7 sau 77 de procurori din DNA. Sau poate chiar pe toți.

Cel mai probabil, consecutiv sau simultan cu aceste mutări vor schimba ŞI regulile după care funcţionează DNA.

Din DNA nu vor să lase decât sigla.

Iar asta începe cu schimbarea şefului DNA.

Ne vom opune.